钦定古今图书集成/明伦汇编/氏族典/第260卷 > 王显
## 钦定古今图书集成/明伦汇编/氏族典/第260卷 > 王显

按《魏书王显传》，“显字世荣，阳平乐平人。自言本东海
郯人，王朗之后也。祖父延和中南奔，居于鲁郊，又居
彭城。伯父安上，刘义隆时板行馆陶县。世祖南讨，安
上弃县归命，与父母俱徙平城。例叙阳都子，除广甯
太守。显父安道，少与季亮同师，俱学医药，粗究其术，
而不及亮也。安上还家乐平，颇参士流。显少历本州”
从事，虽以医术自通，而明敏有决断才用。召补侍御
师、尚书仪曹郎，号称干事。世宗幼有微疾，显摄疗有
功，稍蒙昐识。又罢六辅之初，显为领军，于烈间通规
策，颇有密功。累迁游击将军，拜廷尉少卿。仍在侍御
营进御药，出入禁内，乞临本州。世宗曾许之，积年未
授，因是声问传于远近。显每语人言，“时旨已决，必为
刺史。”遂除平北将军、相州刺史。寻诏驰驿还京，复掌
药，又遣还州。元愉作逆，显讨之不利。入除太府卿、御
史中尉。显前后历职，所在著称，纠折庶狱，究其奸回，
出内惜慎，忧国如家。及领宪台，多所弹劾，百寮肃然。
又以中尉属官，不悉称职，讽求更换。诏委改选，务尽
才能。而显所举，或有请属，未皆得人。于是众口喧哗，
声望致损。后世宗诏显撰《药方》三十五卷，班布天下，
以疗诸疾。东宫既建，以为太子詹事，委任甚厚。世宗
每幸东宫，显常近侍，出入禁中，仍奉医药，赏赐累加。
为立馆宇，宠振当时。延昌二年秋，以营疗之功，封卫
南伯。四年正月，世宗夜崩。肃宗践祚，显参奉玺策。显
既蒙任遇，兼为法官。恃势使威，为时所疾。朝宰托以
侍疗无效，执之禁中，诏削爵位。临执呼冤，直阁以刀
镮撞其腋下，伤中吐血，至右卫府，一宿死。